
Τετάρτη, 23 Σεπτεμβρίου 2026

ΔΕΛΤΙΟ ΤΥΠΟΥ

Εντοπισμός, διάσωση και σύλληψη ενός αλλοδαπού στην Χίο – Αλιευτικός έλεγχος στο Κερατσίνι - Διακομιδές ασθενών

	Τις πρώτες πρωινές ώρες σήμερα, ενημερώθηκε η Λιμενική Αρχή Χίου από Περιπολικό σκάφος Λ.Σ.-ΕΛ.ΑΚΤ. (ΠΛΣ) ότι, κατά τη διάρκεια προγραμματισμένης περιπολίας, εντοπίστηκε εντός τουρκικών χωρικών υδάτων ακινητοποιημένη λέμβος με περίπου σαράντα (40) αλλοδαπούς επιβαίνοντες, οι οποίοι περισυλλέχθηκαν από τουρκική ακταιωρό.
Στη συνέχεια, η Λιμενική Αρχή ενημερώθηκε από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για τον εντοπισμό και τη διάσωση ενός αλλοδαπού (υπηκόου Σουδάν) από το αλιευτικό (Α/Κ) σκάφος «ΠΑΝΑΓΙΑ-ΔΕΣΠΟΙΝΑ» Ν.Χ. 252, στη θαλάσσια περιοχή «ΒΟΚΑΡΙΑ» ανατολικά της Χίου, καθώς και για τη διερεύνηση πληροφορίας σχετικά με πιθανή ύπαρξη έτερων ατόμων στην ίδια περιοχή.
Ο διασωθείς μετεπιβιβάστηκε σε ΠΛΣ και μεταφέρθηκε με ασφάλεια στο λιμάνι της Χίου. Παράλληλα, Περιπολικό όχημα Λ.Σ.-ΕΛ.ΑΚΤ. και όχημα της Αστυνομικής Διεύθυνσης Χίου μετέβησαν στην περιοχή «ΒΟΚΑΡΙΑ» για τη διενέργεια ερευνών από ξηράς.
              Από το Κεντρικό Λιμεναρχείο Χίου, που διενεργεί την προανάκριση, συνελήφθη ο ανωτέρω αλλοδαπός για παράβαση του άρθρου 83 παρ. 1 του Ν. 3386/2005 («Παράνομη είσοδος στη χώρα»). Οι έρευνες από ξηράς και θαλάσσης συνεχίζονται, με αρνητικά μέχρι στιγμής αποτελέσματα.
        Τυχόν εξελίξεις θα γνωστοποιηθούν με νεότερο δελτίο τύπου.

*****

Τις πρωινές ώρες σήμερα, στελέχη της Λιμενικής Αρχής Κερατσινίου πραγματοποίησαν αλιευτικό έλεγχο στην Ιχθυόσκαλα Κερατσινίου, κατά τον οποίο βεβαιώθηκαν συνολικά τέσσερις (04) αλιευτικές παραβάσεις. Ειδικότερα, κινήθηκε η διαδικασία επιβολής διοικητικών κυρώσεων τόσο σε βάρος του κυβερνήτη του αλιευτικού σκάφους όσο και σε βάρος της εταιρείας εμπορίας αλιευμάτων, για αλιεύματα του είδους «ΜΟΥΣΜΟΥΛΙ» κάτω του ελάχιστου επιτρεπόμενου μεγέθους των δεκαεπτά εκατοστών (17 cm), τα οποία περιέχονταν σε δύο (02) ιχθυοκιβώτια συνολικού μικτού βάρους έντεκα κιλών και εκατό γραμμαρίων (11,100 kg), καθώς και για μη τήρηση των απαιτήσεων ιχνηλασιμότητας του ανωτέρω είδους, συνολικού μικτού βάρους με επίπαγο είκοσι δύο κιλών και τριακοσίων γραμμαρίων (22,300 kg).
Από τη Λιμενική Αρχή Κερατσινίου κατασχέθηκε το σύνολο των ανωτέρω αλιευμάτων, τα οποία πρόκειται να διατεθούν σε ευαγές ίδρυμα.
*****

	Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-81χρονης, από το λιμάνι Αγνώντα της Σκοπέλου στο λιμάνι του Βόλου, με το Τ/Ρ-Α/Ψ «ΑΓΙΟΣ ΔΗΜΗΤΡΙΟΣ» Τ.ΣΚΙΑΘΟΥ 190 Α’,
-88χρονης, από το λιμάνι της Τήνου στο λιμάνι της Σύρου, με τοΕ/Γ-Τ/Ρ «ΝΗΣΟΣ ΤΗΝΟΣ» Ν. ΤΗΝΟΥ 25και
-71χρονου, από το λιμάνι της Σερίφου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57.

